b'\n_START_ARTICLE_\nTorre Andreu\n_START_SECTION_\nDescripci\xc3\xb3\n_START_PARAGRAPH_\nL\'edifici conegut popularment com "La Rotonda" es localitza a Sant Gervasi, a l\'inici de l\'Avinguda que mena al cim del Tibidabo. La finca afronta les seves fa\xc3\xa7anes a tres vies: l\'avinguda del Tibidabo (n\xc3\xbam. 2-4) cap a l\'oest, el passeig de Sant Gervasi (n\xc3\xbam. 51-53) vers el sud, i el carrer Lle\xc3\xb3 XIII (n\xc3\xbam. 1-3) a l\'est; tot configurant una edificaci\xc3\xb3 amb planta en forma d\' U. El centre del pol\xc3\xadgon -l\'antic pati central-, \xc3\xa9s ocupat avui dia per una estructura d\'un \xc3\xbanic nivell d\'al\xc3\xa7at. Tot el conjunt presenta un al\xc3\xa7at de vuit nivells (Soterrani, planta baixa, entres\xc3\xb2l i cinc pisos) amb un primer ras de soterrani que nom\xc3\xa9s es desenvolupa del costat m\xc3\xa9s oriental de la parcel\xc2\xb7la. Un dels elements m\xc3\xa9s destacats del conjunt i que alhora \xc3\xa9s responsable del popular nom de la finca, \xc3\xa9s precisament la torre angular que es desenvolupa a l\'extrem sud-oest del conjunt; al seu xamfr\xc3\xa0.\n_START_SECTION_\nExterior\n_START_PARAGRAPH_\n"La rotonda" mostra una planta circular amb vuit nivells d\'al\xc3\xa7at; presenta dos registres d\'obertures -portes i finestres- a planta baixa i entres\xc3\xb2l, a difer\xc3\xa8ncia del primer i segon pis, amb obertures en balc\xc3\xb3, decorades amb relleus de motius vegetals i figurats que s\'obren a una llosana correguda. Les finestres del tercer nivell disposen d\'arcs escarsers d\'extrems lobulars amb decoraci\xc3\xb3 escult\xc3\xb2rica i a l\'espai de fa\xc3\xa7ana que se situa entre aquestes, es disposen uns plafons quadrats, que suporten un pla de mosaics i tessel\xc2\xb7les. Per sobre d\'aquest nivell es desenvolupa el templet que clou el cim de la rotonda; de planta circular se suporta amb un p\xc3\xb2rtic de vuit columnes, sobre les quals imposten sengles arcs mixtilinis que suporten l\'estructura de la c\xc3\xbapula rebaixada de creueria que cobreix el conjunt. Tots els elements estructurals estan ricament decorats, aix\xc3\xad, les columnes mostren un basament amb aligots de pedra artificial, un fust revestit de mosaic de tessel\xc2\xb7les i capitells amb unes grans flors vermelles cer\xc3\xa0miques en relleu. La c\xc3\xbapula presenta una profusa decoraci\xc3\xb3, tant exterior -amb aplacats de cer\xc3\xa0mica vidrada de diferents motius i tonalitats- com interior revestit amb mosaic de tessel\xc2\xb7les amb motius florals. Destaca tamb\xc3\xa9 la pres\xc3\xa8ncia -a manera de g\xc3\xa0rgoles medievals- de les figures de vuit dracs, realitzades amb cer\xc3\xa0mica vidrada de color verd._NEWLINE_La fa\xc3\xa7ana que d\xc3\xb3na a l\'Avinguda Tibidabo, s\'organitza amb tres visuals clarament diferenciades, tant pel tipus d\'obertures (finestres i balcons) com per la dist\xc3\xa0ncia existent entre elles. A la planta baixa s\'hi desenvolupa adossada a la fa\xc3\xa7ana una estructura a manera de llarg cobert, que ocupa l\'antic espai de terrassa d\'aquesta part de la finca. Tamb\xc3\xa9 es localitza en aquesta zona, l\'escala d\'acc\xc3\xa9s des del xamfr\xc3\xa0, la barana de la qual disposa de decoraci\xc3\xb3 escult\xc3\xb2rica i floral. Destaca el balc\xc3\xb3 corregut del nivell de principal amb llosana de pedra i barana amb petits pilars coronats amb elements escultora no figuratius. En el seg\xc3\xbcent pis, per\xc3\xb2, les volades s\xc3\xb3n independents per a cada obertura de balc\xc3\xb3, tot convertint-se en finestres a la resta de nivells._NEWLINE_Com a conseq\xc3\xbc\xc3\xa8ncia de diferents remuntes posteriors, l\'al\xc3\xa7at se\'n retira del plom de la fa\xc3\xa7ana a partir de la vertical visible, tot generant una terrassa al ras de quart pis. Per sobre d\'aquest nivell, l\'edifici continua el seu al\xc3\xa7at amb un cinqu\xc3\xa8 pis tot generant altrament una terrassa que pr\xc3\xa0cticament es desenvolupa a la mateixa cota que el paviment del darrer nivell de la Rotonda._NEWLINE_El frontis de l\'edifici que afronta al passeig de Sant Gervasi disposa de dos projectes dissemblants. La part m\xc3\xa9s antiga mostra una composici\xc3\xb3 for\xc3\xa7a similar a la ja esmentada, tant pel que fa elements i llenguatge emprat, com per la seq\xc3\xbc\xc3\xa8ncia de remuntes. Malgrat tot, s\'hi observen certes petites difer\xc3\xa8ncies, car existeixen tres tipus d\'acabat en la superf\xc3\xadcie de la fa\xc3\xa7ana. Un registre inferior configurat per un parament de carreus desbastats a buixarda, que es desenvolupa entre els nivells de planta baixa i entres\xc3\xb2l. Per sobre d\'aquest, s\'identifica el mateix tipus de revestiment esgrafiat que a la fa\xc3\xa7ana oest i que es desenvolupa entre el primer i tercer pis. Finalment, tot cobrint el coronament del primer pla de la fa\xc3\xa7ana, podem observar un arrebossat de tonalitat blanca. Haur\xc3\xadem de fer esment que la pres\xc3\xa8ncia del s\xc3\xb2col o primer registre de pedra, obeeix a qu\xc3\xa8 la finca disposa d\'un nivell m\xc3\xa9s d\'al\xc3\xa7at (l\'entres\xc3\xb2l) i per tant aix\xc3\xb2 tamb\xc3\xa9 condiciona la pres\xc3\xa8ncia d\'unes noves obertures en l\'esmentat pis. La resta de caracter\xc3\xadstiques d\'aquesta part de la fa\xc3\xa7ana s\xc3\xb3n, com ja hem apuntat, similars a les ja descrites._NEWLINE_A la banda de la fa\xc3\xa7ana que d\xc3\xb3na al xamfr\xc3\xa0 i carrer Lle\xc3\xb3 XIII, la finca mostra una fesomia de marcat car\xc3\xa0cter classicista amb una planta baixa on manen les l\xc3\xadnies horitzontals, tant a la disposici\xc3\xb3 de les obertures, com per la pres\xc3\xa8ncia de pilastres adossades i el carejat petri. Malgrat tot, aquesta aparen\xc3\xa7a unit\xc3\xa0ria no \xc3\xa9s conseq\xc3\xbc\xc3\xa8ncia d\'un \xc3\xbanic projecte sin\xc3\xb3 de dues remuntes a les que fou sotm\xc3\xa8s el nou edifici que s\'adossa a la construcci\xc3\xb3 modernista. L\'aspecte m\xc3\xa9s destacat del conjunt \xc3\xa9s precisament el tractament del xamfr\xc3\xa0 de l\'edifici, el qual presenta una forma hemisf\xc3\xa8rica convexa que s\'al\xc3\xa7a en forma de p\xc3\xb2rtic per sobre de la planta baixa fins al segon pis.\n_START_SECTION_\nInterior\n_START_PARAGRAPH_\nA difer\xc3\xa8ncia del frontis exterior, les fa\xc3\xa7anes interiors no presenten una voluntat espec\xc3\xadfica pel que fa al seu disseny i acabat. Certament es tracta d\'un seguit de galeries, que fan de clos a un cobert de planxa que es desenvolupa tot cobrint l\'antic pati descobert de la finca._NEWLINE_Actualment l\'edifici es troba for\xc3\xa7a modificat pel que fa als seus interiors. De fet, les progressives adaptacions i canvis d\'\xc3\xbas que ha sofert l\'edificaci\xc3\xb3 amb el pas dels anys ha provocat la p\xc3\xa8rdua pr\xc3\xa0cticament total del programa decoratiu interior -en origen modernista-. Resten, per\xc3\xb2, alguns petits detalls cas dels llums que s\'identifiquen tant a les terrasses de les remuntes superiors com en les galeries que afronten al pati interior de la finca. S\'ha de destacar de manera especial l\'escala principal de secci\xc3\xb3 poligonal, la qual, tot i les modificacions i remuntes realitzades, mant\xc3\xa9 encara la configuraci\xc3\xb3 i fesomia del seu disseny original._NEWLINE_L\'edifici presenta un estat molt precari i abandonament fruit de l\'estancament del projecte que la promotora Nu\xc3\xb1ez i Navarro (propiet\xc3\xa0ria) havia presentat per l\'edifici. Aquest controvertit projecte va ser denunciat a l\'ajuntament per una plataforma de ve\xc3\xafns que no estaven d\'acord amb les seves conseq\xc3\xbc\xc3\xa8ncies per l\'edifici. Actualment el projecte es troba aturat i l\'edifici tancat i cobert amb xarxes davant dels riscos de despreniments de la fa\xc3\xa7ana.\n_START_SECTION_\nTorre del doctor Andreu\n_START_PARAGRAPH_\nConcebut originalment com a hotel -Hotel Metropolitan-, La Rotonda va ser constru\xc3\xafda de bell nou en uns terrenys situats en la perif\xc3\xa8ria de l\'antic nucli de Sant Gervasi, m\xc3\xa9s concretament en l\'\xc3\xa0rea coneguda com el barri de Craywinckle. Els terrenys havien format part de la vinya anomenada Can Gomis o El Frare Blanc, que s\xe2\x80\x99estenia des del passeig de Sant Gervasi fins al cim del Tibidabo, i que la fam\xc3\xadlia Par\xc3\xa9s Gayol havia venut a la societat an\xc3\xb2nima El Tibidabo per 250.000 pessetes. L\'empresari farmac\xc3\xa8utic Salvador Andreu i Grau va adquirir la propietat dels terrenys l\'any 1897, just el mateix any en qu\xc3\xa8 el poble de Sant Gervasi va ser agregat al municipi barcelon\xc3\xad, i el 1900 va demanar perm\xc3\xads per edificar. _NEWLINE_L\'obra ha estat tradicionalment atribu\xc3\xafda a l\'arquitecte Adolf Ruiz i Casamitjana i la seva construcci\xc3\xb3 s\'ha datat vers 1906, malgrat no haver-se localitzat el seu projecte original. Efectivament, la revista Arquitectura y Construcci\xc3\xb3n de l\'any 1906, dedica un petit article -signat per les inicials B. P.- a les obres d\'aquest arquitecte i amb imatges, tot constituint  la primera refer\xc3\xa8ncia gr\xc3\xa0fica de qu\xc3\xa8 disposem sobre l\'edifici que \xc3\xa9s objecte del present estudi. Segons els pl\xc3\xa0nols d\'aquest primer projecte, \xc3\xa9s que es pensava fer una mena de teatre o sala d\xe2\x80\x99espectacles per a l\xe2\x80\x99hotel. Aquest equipament, per\xc3\xb2, no es va realitzar finalment. Ara b\xc3\xa9, cap a l\xe2\x80\x99any 1910, La Rotonda ja era un edifici representatiu i lux\xc3\xb3s en els l\xc3\xadmits del nou Eixample barcelon\xc3\xad i a la falda de la muntanya del Tibidabo. Era la porta del Tibidabo i de la ciutat.\n_START_SECTION_\nHotel Metropolitan\n_START_PARAGRAPH_\nL\'edifici origin\xc3\xa0riament en forma de "L", va patir les primeres transformacions rellevants entre 1918 i 1945. El 18 de febrer de 1918, Salvador Andreu s\'adre\xc3\xa7\xc3\xa0 a les autoritats municipals per sol\xc2\xb7licitar perm\xc3\xads per a la construcci\xc3\xb3 de dos pisos m\xc3\xa9s. El responsable de l\'execuci\xc3\xb3 de l\'obra fou en aquesta ocasi\xc3\xb3 l\'arquitecte Enric Sagnier, que perllong\xc3\xa0 el frontis del Passeig de Sant Gervasi fins al carrer de Lle\xc3\xb3 XIII. Es cre\xc3\xa0 en aquest moment un gran vest\xc3\xadbul d\'acc\xc3\xa9s des del xamfr\xc3\xa0, envoltat per espais que mostren una disposici\xc3\xb3 radial respecte de la fa\xc3\xa7ana de l\'edifici. El seu element m\xc3\xa9s notable \xc3\xa9s l\'edicle, rotonda o templet que el corona, decorat amb mosaic i trencad\xc3\xads per l\'artista Llu\xc3\xads Bru. Tamb\xc3\xa9 s\'hi van fer servir elements cer\xc3\xa0mics de Pujol i Bausis. L\'immoble \xc3\xa9s un dels 115 edificis de la Ruta del Modernisme._NEWLINE_Durant aquest per\xc3\xadode, ja es t\xc3\xa9 not\xc3\xadcia que La Rotonda \xc3\xa9s l\xe2\x80\x99Hotel Metropolitan. Un \xc3\xbas que allotjar\xc3\xa0 durant molts anys i que anir\xc3\xa0 alternant amb el de cl\xc3\xadnica. Seran, precisament, els canvis d\xe2\x80\x99usos d\xe2\x80\x99hotel a cl\xc3\xadnica, aix\xc3\xad com les ampliacions de la part de l\xe2\x80\x99edifici destinada a hotel, els que comportaran unes transformacions, sobretot els anys 51, 52 i 53, que danyaran cada vegada m\xc3\xa9s l\xe2\x80\x99estil art\xc3\xadstic i arquitect\xc3\xb2nic l\xe2\x80\x99edifici original. En aquest sentit, es comencen a suprimir elements decoratius modernistes de la fa\xc3\xa7ana, que perdr\xc3\xa0 tot el seu coronament a for\xc3\xa7a de pinacles per deixar pas a l\xe2\x80\x99edificaci\xc3\xb3 de dos nous pisos en al\xc3\xa7ada. L\xe2\x80\x99arquitecte responsable ser\xc3\xa0 Josep M. Sagnier Vidal, que ja treballa sota altres criteris art\xc3\xadstics: no modernistes sin\xc3\xb3 propers al corrent del racionalisme._NEWLINE_En un article publicat el 19 d\xe2\x80\x99octubre del 1956 a la revista Solidaridad Nacional, es descriu el nou hotel resid\xc3\xa8ncia La Rotonda, situat en un dels llocs m\xc3\xa9s aristocr\xc3\xa0tics de Barcelona. Comenta que l\xe2\x80\x99hotel disposa de 73 apartaments; cadascun, amb una saleta moblada, bany i office. Tamb\xc3\xa9 descriu el gran sal\xc3\xb3 de festes amb capacitat per a 350 comensals i el restaurant-jard\xc3\xad d\xe2\x80\x99estiu, molt espai\xc3\xb3s i projectat amb gust exquisit. Segons l\xe2\x80\x99article, l\xe2\x80\x99hotel resid\xc3\xa8ncia "es uno de los mejores en su genero que tenemos en Espa\xc3\xb1a". El periodista conclou: \xe2\x80\x9cEn el curso de la recepci\xc3\xb3n, fue servido un exquisito vino de honor, renov\xc3\xa1ndose las felicitaciones a los se\xc3\xb1ores de Andreu, por haber ofrecido a Barcelona uno de los hoteles m\xc3\xa1s suntuosos con que cuenta nuestra ciudad\xe2\x80\x9d._NEWLINE_Durant la primera meitat del segle XX l\'edifici va ser objecte d\'altres reformes menors que apareixen testimoniades en els fons documentals. Al 1945 es va dur a terme una important reforma consistent en la modificaci\xc3\xb3 de les obertures dels pisos inferiors del cos circular. Aix\xc3\xad, doncs, les finestres de la planta baixa van veure redu\xc3\xafdes les seves dimensions, mentre que  les obertures de ventilaci\xc3\xb3 corresponents al semisoterrani van ser transformades en portes rectangulars. El responsable t\xc3\xa8cnic de l\'execuci\xc3\xb3 de l\'obra fou l\'arquitecte Joaquim Lloret i Homs. _NEWLINE_A l\'inici de la segona meitat del segle XX l\'edifici experiment\xc3\xa0 una intensa reforma, dirigida per l\'arquitecte Josep Maria Sagnier, que alteraria definitivament la fesomia de la construcci\xc3\xb3 original. Aquesta proposa una redistribuci\xc3\xb3 dels espais interiors que s\'ajusta plenament a l\'estat actual de les depend\xc3\xa8ncies de l\'edifici, aix\xc3\xad com l\'aixecament de dos nous pisos en el conjunt. L\'any 1953, el propi Josep Maria Sagnier complet\xc3\xa0 la remodelaci\xc3\xb3 de l\'edifici amb la projecci\xc3\xb3 de dues galeries en la cantonada entre el Passeig de Sant Gervasi i el carrer de Lle\xc3\xb3 XIII. Es va perdre de l\'ornamentaci\xc3\xb3 modernista de les cornises.\n_START_SECTION_\nCl\xc3\xadnica Rabassa\n_START_PARAGRAPH_\nA finals dels anys 60 l\'hotel La Rotonda va entrar en crisi i l\'edifici va passar a servir com a cl\xc3\xadnica, la Cl\xc3\xadnica Rabassa. L\'any 1975 l\'estat de l\'edifici era lamentable i el seu enderroc semblava inminent. La mobilitzaci\xc3\xb3 ciutadana va aconseguir que fos incl\xc3\xb2s al Cat\xc3\xa0leg de Patrimoni Arquitec\xc3\xb2nic de l\'Ajuntament de Barcelona (1976) i aix\xc3\xad es va poder salvar._NEWLINE_L\xe2\x80\x99any 1975 no \xc3\xa9s precisament important per a les noves reformes que es poguessin haver dut a terme a l\xe2\x80\x99edifici, sin\xc3\xb3 perqu\xc3\xa8 va estar a punt de ser enderrocat. Els propietaris van demanar l\xe2\x80\x99enderroc de La Rotonda per, aix\xc3\xad, construir al solar de manera que els fos m\xc3\xa9s rendible. Arran d\'aquesta demanda, hi va haver una clara oposici\xc3\xb3 per part dels ciutadans i dels responsables dels organismes administratius. Els diaris se\xe2\x80\x99n van fer ress\xc3\xb2 i els arquitectes es van mobilitzar per valorar l\xe2\x80\x99emblem\xc3\xa0tic edifici. \xc3\x89s d\'aquesta manera com, l\xe2\x80\x99octubre de 1976, es va declarar l\xe2\x80\x99edifici Monument Historicoart\xc3\xadstic amb car\xc3\xa0cter local a la ciutat de Barcelona. Les parts protegides de l\xe2\x80\x99edifici s\xc3\xb3n la fa\xc3\xa7ana del carrer i el templet-mirador de l\xe2\x80\x99edifici original en L, \xc3\xa9s a dir, el constru\xc3\xaft el 1906 per Adolf Ruiz Casamitjana._NEWLINE_Als anys vuitanta del segle XX es va convertir en una cl\xc3\xadnica per a malalts terminals (Fundaci\xc3\xb3 Sociosanit\xc3\xa0ria de Barcelona).\n_START_SECTION_\nN\xc3\xba\xc3\xb1ez i Navarro\n_START_PARAGRAPH_\nBarcelona inicia durant els anys 90, arran dels Jocs Ol\xc3\xadmpics del 1992 i tota la renovaci\xc3\xb3 urban\xc3\xadstica que suposen, la campanya Barcelona, posa\xe2\x80\x99t guapa! Gr\xc3\xa0cies a aquesta campanya, La Rotonda, com un dels edificis singulars de la ciutat, es beneficia d\xe2\x80\x99una d\'aquestes restauracions de fa\xc3\xa7ana. M\xc3\xa9s concretament, \xc3\xa9s l\xe2\x80\x99arquitecte Francesc Labastida l\xe2\x80\x99encarregat de restaurar la c\xc3\xbapula de La Rotonda, el seu element m\xc3\xa9s significatiu, i de netejar-ne la fa\xc3\xa7ana. _NEWLINE_L\'any 1999 va ser adquirit pel grup immobiliari N\xc3\xba\xc3\xb1ez i Navarro i que va plantejar un projecte de reforma preveia l\'enderrocament del 80% de l\'edifici Aquest projecte va comptar amb el rebuig ve\xc3\xafnal, agrupat entorn de la Plataforma Salvem La Rotonda, que reivindica la restauraci\xc3\xb3 de l\'obra modernista m\xc3\xa9s important del barri, en mal estat des de fa molts anys, i un \xc3\xbas d\'acord amb la seva vocaci\xc3\xb3 ciutadana, com pot acollir el Centre Internacional del Modernisme. L\'abril de 2014 el Tribunal Superior de Just\xc3\xadcia de Catalunya va anul\xc2\xb7lar i deixar sense efecte l\'aprovaci\xc3\xb3 definitiva del pla de millora urbana aprovat al maig del 2008, per un defecte de forma i, per tant, el TSJC ordena sotmetre\'l a tr\xc3\xa0mit d\'informaci\xc3\xb3 p\xc3\xbablica i tornar a aprovar el PMU sencer._NEWLINE_Un nou projecte d\'ampliaci\xc3\xb3 i reforma de l\'edifici original va ser elaborat l\'any 2010, comportant que l\'edifici rehabilitat fos destinat a oficines, locals i aparcaments. Una de les mostres de rebuig m\xc3\xa9s important es dugu\xc3\xa9 a terme el 21 de juliol de 2011 amb una concentraci\xc3\xb3 de protesta a la Pl. John F. Kennedy que apleg\xc3\xa0 vora 500 persones, encap\xc3\xa7alades per una pancarta amb el lema \xc2\xabN\xc3\xba\xc3\xb1ez i Navarro especulador\xc2\xbb i al crit de consignes com ara \xc2\xabN\xc3\xba\xc3\xb1ez, dimoni, respecta el patrimoni\xc2\xbb. Paral\xc2\xb7lelament, l\'entitat veinal ha aplegat m\xc3\xa9s de 5300 firmes en contra el pla de rehabilitaci\xc3\xb3 previst. El 9 de gener de 2012 es realitz\xc3\xa0 una nova concentraci\xc3\xb3, aquesta vegada davant del CaixaForum Barcelona, lloc on es realitzava una exposici\xc3\xb3 de l\'arquitecte Enric Sagnier, per protestar contra l\'enderrocament de part del patrimoni protegit sota el lema \xc2\xabLa Rotonda tamb\xc3\xa9 \xc3\xa9s Sagnier\xc2\xbb._NEWLINE_Des de 2010 el Grup N\xc3\xba\xc3\xb1ez i Navarro ha invertit 6 anys i 70 milions d\xe2\x80\x99euros en la rehabilitaci\xc3\xb3 de la fa\xc3\xa7ana i el templet modernistes de l\xe2\x80\x99emblem\xc3\xa0tica torre Andreu. El grup retirava el juliol del 2016 la lona que cobria l\xe2\x80\x99emblem\xc3\xa0tic edifici, que va adquirir el 1999 i va estar llogat a l\xe2\x80\x99arrendatari anterior (la Fundaci\xc3\xb3 Sociosanit\xc3\xa0ria de Barcelona) fins al 2003. L\xe2\x80\x99actuaci\xc3\xb3 permetia a la m\xc3\xadtica construcci\xc3\xb3 recuperar, un segle despr\xc3\xa9s, el seu aspecte modernista original. A la intervenci\xc3\xb3, Alfredo Arribas Arquitectes Associats va apostar per la m\xc3\xa0xima recuperaci\xc3\xb3 possible de l\xe2\x80\x99exterior i interior de l\xe2\x80\x99edifici original. Per aconseguir-la, es rescaten i es protegeixen el volum primigeni, les fa\xc3\xa7anes principals i l\xe2\x80\x99interior recuperable de la construcci\xc3\xb3 original modernista, tot restaurant-la completament en la mesura del possible i respectant \xc3\xadntegrament tant les determinacions del Pla Especial del Patrimoni com les del Pla General Metropolit\xc3\xa0._NEWLINE_Les obres van finalitzar l\'any 2016 amb una jornada de portes obertes. Van suposar la rehabilitaci\xc3\xb3 de la fa\xc3\xa7ana i del templet i la completa reconstrucci\xc3\xb3 de l\'interior, amb l\'aixecament d\'un edifici annex, segons projecte de l\'arquitecte Alfredo Arribas. L\'espai es destina actualment a oficines, locals comercials i p\xc3\xa0rquings.'